મોટા ભાગની કોર્ટરૂમ ડ્રામા ફિલ્મોમાં હોય છે એવી જ સ્ટોરી અહીં છે. એક તરફ છે પૈસા અને પાવરના હાથીની અંબાડીએ બેઠેલા લોકો. બીજી તરફ છે એ જ હાથી નીચે કચડાઈ જનાર ભારતનો કોઈ પણ આમઆદમી. એક જ આશા છે, સાડાત્રણ કરોડ કેસોના ભાર નીચે દબાયેલી આપણી કોર્ટ. પરંતુ ત્યાં પણ એ જ સ્થિતિ, મની પ્લસ મસલ પાવરથી આરોપી છટકી જાય. તો છે કોઈ તેમને બચાવનાર? જી હા. એન્ટર, જગદીશ્વર મિશ્રા ઉર્ફ જૉલી (અક્ષયકુમાર). એક મોટા ઍડ્વોકેટને ત્યાં પટાવાળા બનીને રહી ગયેલા જૉલીને પણ ઇચ્છા છે કે તેય તે નામીચો વકીલ બને. પરંતુ તેનો સ્વાર્થ તેના અંતરાત્મા પર એવો ઘા કરે છે કે તે અંબાડીએ બેઠેલા લોકોની સામે જીવના જોખમે બાથ ભીડવા તૈયાર થઈ જાય છે. તમને શું લાગે છે, તે નિષ્પક્ષ ન્યાય અપાવી શકશે? સોચ લો ઠાકુર. તેમના હરીફ વકીલ પ્રમોદ માથુર (અન્નુ કપૂર) પહોંચેલી માયા છે, જ્યારે જસ્ટિસ સુંદરલાલ ત્રિપાઠી (સૌરભ શુક્લા) માટે કહેવાય છે કે તે ભલે ટેડી બેર જેવા દેખાતા હોય, પણ ખડૂસ આદમી છે. ચુકાદો જાણવા માટે તમારે બસ બે કલાક અને ૧૮ મિનિટ જ ઇન્વેસ્ટ કરવાની છે.